Ανακοίνωση σύμφωνα με το άρθρο 19 παράγραφος 3 του κεφαλαίου ΙΙ του πρωτοκόλλου 4 της συμφωνίας μεταξύ των χωρών της ΕΖΕΣ για τη θέσπιση Εποπτεύουσας Αρχής και Δικαστηρίου (υπόθεση αριθ. COM 0114 - Fesil + Finnfjord) (96/C 13/08)

Α. Η αίτηση και η κοινοποίηση

1. Στις 30 Νοεμβρίου 1994, η Εποπτεύουσα Αρχή της ΕΖΕΣ έλαβε αίτηση, σύμφωνα με το άρθρο 2, και κοινοποίηση, σύμφωνα με το άρθρο 4 του κεφαλαίου ΙΙ του πρωτοκόλλου 4 της συμφωνίας μεταξύ των χωρών της ΕΖΕΣ για τη θέσπιση Εποπτεύουσας Αρχής και Δικαστηρίου, σχετικά σε συμφωνία μη αποκλειστικής διανομής μεταξύ της Fesil KS (Fesil), Νορβηγία και της Finnfjord Smeltverk AS (Finnfjord), Νορβηγία. Η συμφωνία τέθηκε σε ισχύ την 1η Ιουλίου 1994.

Β. Τα συμβαλλόμενα μέρη

2. Ο όμιλος Fesil ασχολείται, κυρίως, με την πώληση και την παραγωγή μετάλλων σιδηροπυριτίου και πυριτίου. Ο όμιλος αυτός συγκροτείται, εκτός από τη Fesil, από τη Fesil AS (πρώην Ila og Lilleby Smelteverker AS, ILS), που είναι η μητρική εταιρεία, από πέντε μονάδες παραγωγής (Lilleby Metall, Holla Metall, Hafslund Metall, Rana Metall και Fesil Brikettfabrikken) και από τέσσερις εταιρείες πωλήσεων που δραστηριοποιούνται στον ΕΟΧ. Ο κύκλος εργασιών του ομίλου το 1994 ανήλθε σε 2 009 εκατομμύρια νορβηγικές κορόνες.

3. Η Fesil είναι ετερόρρυθμη εταιρεία και διέπεται από το νορβηγικό δίκαιο. Ασχολείται με την εμπορία και την πώληση σιδηροπυριτίου που προέρχεται από τους παραγωγούς του ομίλου Fesil και από τη Finnfjord, καθώς επίσης και με την πώληση πλίνθων κράματος σιδήρου από τη Fesil Brikettfabrikken. Ο κύκλος εργασιών της Fesil για το 1994 ανήλθε σε 1 190 εκατομμύρια νορβηγικές κορόνες.

4. Η Finnfjord είναι νορβηγική εταιρεία παραγωγής σιδηροπυριτίου. Ο κύκλος εργασιών της για το 1994 ανήλθε σε 237 εκατομμύρια νορβηγικές κορόνες.

Γ. Η συμφωνία

5. Η κοινοποιηθείσα συμφωνία διανομής θεωρείται ως η συνέχιση, αν και πιο περιορισμένης φύσεως, της προηγούμενης συμφωνίας κοινής διανομής μεταξύ Finnfjord και ILS που βασιζόταν στη συνιδιοκτησία της Fesil. Η παρούσα συμφωνία συνήφθη σε συνδυασμό με την πώληση στην ILS των μετοχών που κατείχε η Finnfjord στη Fesil, στις 31 Μαΐου 1994, οπότε η ILS κατέστη ο μοναδικός ιδιοκτήτης της Fesil.

6. Η συμφωνία παρέχει στη Fesil το μη αποκλειστικό δικαίωμα πώλησης του σιδηροπυριτίου που παράγει η Finnfjord. Επίσης, η Finnfjord πρέπει να τηρεί τη Fesil ενήμερη κάθε τρίμηνο για τον όγκο των προϊόντων που προτίθεται να διανείμει μέσω της Fesil ή να πωλήσει αλλού. Η Fesil, από την πλευρά της, πρέπει να τηρεί τακτικά ενήμερη τη Finnfjord για τις αναμενόμενες πωλήσεις προϊόντων. Η Finnfjord μπορεί να καταγγείλει τη συμφωνία με προειδοποίηση έξι μηνών, ενώ η αντίστοιχη περίοδος καταγγελίας της συμφωνίας από τη Fesil είναι δύο χρόνια.

Δ. Η αγορά

7. Το σιδηροπυρίτιο είναι βασική πρώτη ύλη για την παραγωγή σιδήρου και χάλυβα. Χρησιμοποιείται, κυρίως, ως αποξειδωτής στην παραγωγή χάλυβα και ως μέσο σύντηξης σε κράματα χάλυβα ή στην παραγωγή χυτοσιδήρου. Είναι προϊόν διεθνούς εμπορίου που μεταφέρεται, κυρίως, χύδην με πλοία. Συνεπώς, το κατά μονάδα κόστος μεταφοράς διατηρείται σε χαμηλά επίπεδα. Ωστόσο, επιβάλλονται σήμερα δασμοί και εισφορές αντιντάμπινγκ στις εισαγωγές στον ΕΟΧ που μπορούν να ανέλθουν μέχρι 74 %. Οι εισαγωγές προέρχονται, μεταξύ άλλων, από χώρες της Κεντρικής και Ανατολικής Ευρώπης (που δεν υπόκεινται σε εισφορές αντιντάμπινγκ), την ΚΑΚ, τη Βραζιλία και την Κίνα.

8. Οι χρήστες σιδηροπυριτίου είναι μονάδες παραγωγής σιδήρου και χάλυβα και χυτήρια. Στον ΕΟΧ, μεταξύ των κυριότερων αγοραστών συγκαταλέγονται η Usinor-Sacilor, η Ilva, η British Steel, η Thyssen-Krupp και τα μεγαλύτερα χυτήρια αυτοκινήτων. Η συνολική κατανάλωση σιδηροπυριτίου στον ΕΟΧ εκτιμάται σε 550 περίπου εκατομμύρια τόνους. Συνήθως, οι απαιτούμενες προμήθειες σιδηροπυριτίου εξασφαλίζονται με τριμηνιαίες συμβάσεις. Εντούτοις, οι συναλλαγές τοις μετρητοίς ήταν σημαντικές. Το 1993 αντιπροσώπευαν το 55 % περίπου του σιδηροπυριτίου που πωλήθηκε στον ΕΟΧ, αλλά το μερίδιό τους κυμαίνεται συνήθως μεταξύ 15 και 30 %.

9. Η παραγωγή σιδηροπυριτίου είναι διαδικασία που απαιτεί μεγάλες ποσότητες ενέργειας. Συνεπώς, η εγγύτητα προς πηγές φθηνής ενέργειας ήταν κατά παράδοση πιο σημαντική από τη θέση αυτών καθεαυτών των πρώτων υλών ή των αγορών. Λόγω της προμήθειας φθηνής ηλεκτρικής ενέργειας, οι νορβηγοί παραγωγοί κατείχαν ισχυρή θέση ως προμηθευτές της ευρωπαϊκής αγοράς - σήμερα, καλύπτουν το 50 % περίπου της συνολικής κατανάλωσης σιδηροπυριτίου στον ΕΟΧ.

10. Το μερίδιο της Fesil στον ΕΟΧ το 1994 ήταν 25 %, γεγονός που καθιστούσε τη Fesil το μεγαλύτερο ενιαίο προμηθευτή σιδηροπυριτίου. Το >NUM>1/

>DEN>4

περίπου των πωλήσεων της Fesil προέρχονταν από τη Finnfjord. Άλλοι σημαντικοί παραγωγοί στον ΕΟΧ είναι η Elkem AS (Νορβηγία), η Pechiney Electrometallurgie (Γαλλία), η Ferro Atlantica (Ισπανία) και η Vargon AB (Σουηδία). Γίνονται, επίσης, σημαντικές εισαγωγές από παραγωγούς εκτός του ΕΟΧ.

Ε. Οι προθέσεις της Εποπτεύουσας Αρχής της ΕΖΕΣ

11. Η παρουσία ορισμένων σχετικά μεγάλων και οικονομικά ισχυρών ανταγωνιστών στον ΕΟΧ, σε συνδυασμό με τις σημαντικές εισαγωγές από, μεταξύ άλλων, χώρες της Κεντρικής και Ανατολικής Ευρώπης, την ΚΑΚ, τη Βραζιλία και την Κίνα, δείχνουν ότι η αγορά σιδηροπυριτίου στον ΕΟΧ είναι πράγματι ανταγωνιστική. Λόγω της ανταγωνιστικής κατάστασης στην αγορά και του μη αποκλειστικού χαρακτήρα της συμφωνίας διανομής, η Εποπτεύουσα Αρχή της ΕΖΕΣ προτίθεται να λάβει θετική στάση έναντι της συμφωνίας που συνοψίστηκε παραπάνω και να κλείσει σε εύθετο χρόνο το θέμα με τη διαβίβαση επιστολής διοικητικού χαρακτήρα («θέση στο αρχείο»). Εντούτοις, καλεί προηγουμένως τα ενδιαφερόμενα μέρη να υποβάλουν τις παρατηρήσεις τους εντός ενός μηνός από την ημερομηνία δημοσίευσης της παρούσας ανακοίνωσης, αναφέροντας τον αριθμό φακέλου COM 020.0114, στην ακόλουθη διεύθυνση:

Εποπτεύουσα Αρχή της ΕΖΕΣ

Διεύθυνση Ανταγωνισμού και Κρατικών Ενισχύσεων

Rue de Trθves/Trierstraat, 74

Β-1040 Bruxelles/Brussel.